Ùczãstnicë zwiedzywają Kaszëbë przez przemierzanié rzéków i jezorów, a téż pòznôwanié kùlturë, jãzëka i lëteraturë. Kòżdi wieczór czëtóné są wëjimczi pòwiescë Aleksandra Majkòwsczégò, jaczich akcjô dzeje sã w placach, jaczé są przëstankama w wanodze wòdniaków. Latos je jich wicy jak 60. To wiôlgô lëczba, bò w najëch czasach wiele lëdzy czôłenkama jedze apart, më równak dobrze sã czëjemë w grëpie – przekònywają ùczãstnicë. To, co przëcygô to téż mòżlëwòta pòznaniô żëwi kùlturë przë wëstãpach mùzycznëch karnów czë stand upie – gôdô òrganizatór Edmùńd Szczesôk. Zamëszlënkã załóżcë – Janusza Kòwalsczégò bëło zòrganizowanié wëpòczinkù sparłãczonégò ze zwiksziwanim swiądë Kaszëbów, òsoblëwie tëch co robią i mieszkają za greńcama swòjégò regionu. Dzysô wiôldżi dzél ùczãstników to Pòlôszë, jaczi są zafascynowóny lasama i jezorama. Czas na jezorach, przë ògniszczu i w celtach spãdzywają wszëtczé pòkòlenia – òd dzecy do seniorów. Spłiw Szlachama Remùsa je òrganizowóny kòżdi rok przez szpecjalny kòmitet na zôczątkù latnëch feriów.